钦定古今图书集成/理学汇编/学行典/第118卷 > 朱子全书 > 《苏君字说》虞槃
## 钦定古今图书集成/理学汇编/学行典/第118卷 > 朱子全书 > 《苏君字说》虞槃

赵郡苏君闲谓槃曰：“吾名天爵，字伯修，愿子为我著
其说，俾因是有省，盖庶几朋友之义也。”槃闻之曰：“大
矣哉，子之所以为名也！”槃尝惕然思俛然学于是矣。
昔者孔子曰：“修己以敬。”子思子曰：“修道之谓教。何谓
己？目之视，耳之听，心之思也。何谓道？仁之于父子，义
之于君臣，礼之节文，智之辨别也。修之如何，视极其
明而无所不见也，听极其聪而无所不闻也，思极其
睿而无所往而不通也，是之谓敬。”“由其仁而亲疏之
杀无不爱，由其义而贵贱之等无不宜，由其节文而
委曲无不得其当，由其辨别而是非无不致其察，是
之谓教。”嗟夫！人之所以为人者，具于吾身而耳目之
用著焉，栖于吾身而君臣父子之理“交焉，舍是其无
以致其修矣。然而聪明之所运用，仁义之所扩充者，
尤不可以不博也。动焉而念虑之详，事为之著也，感
焉而天地鬼神之变，鸟兽草木之宜也，苟皆有以穷
其理而致其知，则学愈博，守愈约，修之道不已至乎？”
或曰：“器物必敝也，而后修治之；文采必晦也，而后修
明之。若人之所以为人，其体固具，何俟于修？”呜呼！为
是说者，亦将清净寂灭之归，而姑为是无证之言也。
卞之玉也，棠谿之金也，非素为器也，修其质而器成
焉；和之弓也，垂之竹矢也，非素能巧也，修其业而巧
著焉。故𤥨也、范也、弦也、剡也，而工化其质；瑚琏也、戈
矛也、弓与矢也，而物致其用。由是言之，学者敏于修
而已。敏于修，则体无不具，而用无不周，其亦有外此
而可以言学者乎？孟子曰：“圣人，百世之师也。”伯夷、柳
下惠是也。伯夷、柳下惠无以异于众人也，而可以为
百世之师者，何哉？修其身而已尔。《书》曰：“慎厥身，修思
永。”则愿与吾子共勉之也

《吴志诸葛恪传》〈注〉《恪别传》曰：权尝问恪：“卿何以自娱
而更肥泽？”恪对曰：“吾闻富润屋，德润身。臣非敢自娱，
修己而已。”

《宋史吕公著传》：“公著子希哲，字原明，为崇政殿说书。
其劝导人主以修身为本，修身以正心诚意为主。其
言曰：‘心正意诚，则身修而天下化。若身不能修，虽左
右之人且不能谕，况天下乎’？”擢右司谏。

东坡《志林》：子由言：有一人死而复生，问冥官如何修
身，可以免罪？答曰：“子宜置一卷历，旦昼之所为，暮夜
必记之，但不记者，是不可言，不可作也。无事静坐，便
觉一日似两日。若能处置此生，常似今日，得至七十，
便是百四十岁。人世闲何药可能有此效？既无反恶，
又省药钱。此方人人收得，但苦无好汤使，多咽不下。”

《中论·修本篇》：“救寒莫如重裘，止谤莫如修身，疗暑莫
如亲冰。”

《经世要谈》：“防身当若御敌，一跌则全军败没；爱身当
若处子，一失则万事瓦裂。”